Il-Prim Ministru Ingliż Boris Johnson wissa lill-Ingliżi biex jevitaw li jivvjaġġaw għal vaganzi fil-pajjiżi tal-lista oranġjo. Boris Johnson saħaq b'mod ċar li huwa importanti ħafna li n-nies jifhmu xi jfisser li pajjiż ikun fuq il-lista oranġjo. Dan ifisser li l-pajjiż mhuwiex wieħed fejn għandek tmur vaganza, spjega Johnson. Johnson żied jgħid li jekk in-nies jivvjaġġaw lejn pajjiż fuq il-lista oranġjo, dan għandu jsir għax ma' jkunx hemm alternattiva u jkun hemm ħtoeġa assoluta li tagħmel dan bħal xi raġuni urġenti tal-familja jew ta' xogħol urġenti. Il-Gvern Ingliż ħabbar lista ta' 12-il pajjiż li jitqiesu siguri għall-ivvjaġġar, f'dik li hija lista ħadra. Mill-pajjiżi tal-UE kien biss il-Portugal li kien inkluż fil-lista. L-MHRA tappella lill-Gvern Malti biex jiżgura li Malta tiżdied ma' din il-lista, L-MHRA b'appell lill-Gvern biex jiżgura li Malta tiżdied mal-lista l-ħadra tal-Ingilterra L-Assoċjazzjoni tal-Lukandi u r-Ristoranti f'Malta (MHRA) kienet sorpriża għall-fatt li Malta ma tniżżlitx fil-lista li ħareġ il-Gvern Ingliż bi 12-il pajjiż li jitqiesu siguri għall-ivvjaġġar. L-MHRA bassret li dan se jolqot ħażin lit-turiżmu, partikolarment f'Ġunju. Għalhekk, qed tappella lill-Gvern Malti biex jiżgura li Malta tiżdied ma' din il-lista, peress li din mistennija tiġi aġġornata fil-ġimgħat li ġejjin.